J. Burian, poslanec: (2009-06-24):
Podľa uvedeného zákona vyplýva politickým stranám a politickým hnutiam povinnosť každoročne predložiť Národnej rade Slovenskej republiky do konca apríla výročnú správu za predchádzajúci kalendárny rok. Na základe oprávnenia Národnej rady som ako predseda výboru svojím listom 3. marca 2009 upozornil politické strany, že im vyplýva povinnosť predložiť výročné správy za rok 2008 do 30. apríla 2009 v listinnej a elektronickej podobe. Pre pomoc a uľahčenie práce politické strany dostali aj príslušné náležitosti, ktoré obsahujú aj chronologicky upozorňujú na všetky povinnosti, ktoré im vyplývajú zo zákona o politických stranách. Výbor Národnej rady Slovenskej republiky pre financie, rozpočet a menu prerokoval informáciu dňa 16. júna 2007 a prijal uznesenie č. 554, v ktorom súhlasil s vyplatením finančných prostriedkov zo štátneho rozpočtu šiestim parlamentným stranám a dvom neparlamentným stranám, ktoré vo voľbách získali viac ako 3 % hlasov. Konštatoval, že výročnú správu do 30. apríla predložilo 37 strán. Sedem strán správu nepredložilo s tým, že 24 strán bolo písomne požiadaných o odstránenie nedostatkov s termínom do 30. júna 2009. Do dnešného dňa odstránilo nedostatky len 8 strán. Hlavne neparlamentné strany porušujú zákon o politických stranách, ako aj zákon o účtovníctve, nakoľko v riadnom termíne nepredložilo 11 strán účtovnú závierku overenú audítorom. Strany nesprávne zaúčtovali položky v súvahe a vo výkaze ziskov a strát. To sú najčastejšie chyby, ktoré sa vyskytujú. Práca ministerstva financií pri vymáhaní finančných prostriedkov za  uložené pokuty je neefektívna a nehospodárna v 41 prípadoch pre ich nemajetnosť. Tu sa pozastavím nad problémom, ktorý je všeobecne problémom pre všetky alebo pre väčšinu neparlamentných politických strán. Je problém najprv s vylosovaním audítorov pre tieto politické strany. Po ďalšie je veľký problém, aby tieto politické strany boli ochotné zaplatiť týmto audítorom za audit tvrdiac o tom, že nemajú žiadne príjmy, nemajú žiadne výdavky. Dokonca je paradoxom to, že niektoré politické strany majú nulové súvahy, nulové výsledovky, čo znamená, že pri založení politickej strany museli načierno znášať náklady, ktoré súvisia so založením konkrétnej politickej strany, lebo jednoducho vo svojich dátach nemajú vykázaný žiadny výsledok hospodárenia alebo nemajú žiadny výdavok, ktorý by súvisel vôbec so založením danej politickej strany, čo teda je nemožné. Dokonca si myslím, že nedokáže to ani sám Coperfield. Ale niektoré politické strany to jednoducho dokázali, takže už len z princípu a z tohto pohľadu teda netransparentnosti týchto politických strán je nutné, aby sme sa zamýšľali na tvrdším sankcionovaním  týchto politických strán a hľadaním riešení, ako tieto politické strany by mali skôr ísť do likvidácie a určitým spôsobom by sa takýmto spôsobom vytriedil počet a určitým spôsobom by sa urobil poriadok politických strán alebo vo fungovaní politických strán, lebo si myslím, že za posledné obdobie sa tomu podstatne zvýšila pozornosť aj tým, že výbor prijal legislatívnu zmenu a očakávam, že v druhej polovici alebo teda na jeseň prijmeme ďalšiu legislatívnu zmenu, čo sa týka politických strán, kde chceme sprísniť podmienky, povedzme, pokiaľ sa budú týkať členských príspevkov, do akej výšky sa môžu poskytovať v hotovosti. Za týmto účelom výbor uznesením požiadal ministra vnútra a ministra financií, aby ich práca v správnom konaní bola zefektívnená. Je potrebné, aby bol novelizovaný zákon o politických stranách, to, čo som vlastne už prezentoval a o sprísnenie sledovania členských príspevkov. Preto som aj na predvčerajší deň zvolal poradu za účasti  ministerstva vnútra, ministerstva financií, legislatívneho odboru Národnej rady Slovenskej republiky, teda Kancelárie Národnej rady Slovenskej republiky, Úradu pre dohľad nad auditom a Slovenskej komory audítorov. Informácia mi bola predložená v písomnej podobe, kde sme sa zamýšľali nad efektívnejším postupom riešenia politických strán alebo transparentnosti sledovania a by som povedal zefektívnenia riadenia politických strán na Slovensku tak, aby tá transparentnosť bola aj pre občanov, pre politické strany, pre poslancov Národnej rady a pre všetkých ľudí, ktorých sa týka problematika politických strán jasná, zrozumiteľná, aby sa nenaštrbila jednoducho dôvera v existenciu a fungovanie politických strán. Ďakujem pekne.